Heli-ongeluk: Broer, suster sterf saam met honde | Maroela Media
Die helikopter wat Vrydag in die Vaaldam in Midvaal neergeploeg het, het ook twee honde aan boord gehad. Die liggaam van 'n man, vermoedelik die vlieënier, is intussen uit die water gehaal nadat hy aanvanklik as vermis aangemeld is. Na wat verneem word, was die twee insittendes broer en suster.
Maroela Media het vroeër berig die Robinson 44-helikopter het naby Vaal Marina, 200 m van die oewer, neergestort. Volgens die Nasionale Seereddingsinstituut (NSRI) het 'n bystander kort ná die ongeluk na die helikopter geroei en die liggaam van 'n vrou uit die wrak getrek.
Lede van die polisie se duikeenheid en reddingswerkers van die NSRI het later die liggaam van 'n man, vermoedelik die vlieënier, uit die water gehaal. Volgens die NSRI was die twee oorledenes broer en suster.
"Daar word beweer dat die vlieënier op pad was van die Rand-lughawe na die Vaaldam met sy suster en twee honde aan boord," het die NSRI in 'n verklaring gesê. Die honde se oorskot is nog nie gevind nie en pogings om die honde op te spoor, duur voort.
Die burgerlike lugvaartowerheid het intussen aan Maroela Media bevestig dat hy bewus is van die ongeluk en tans meer inligting inwin om die oorsaak daarvan te bepaal.
Die verslaggewer bedoel seker die twee insittendes. Passasier is iemand anders as die bestuurder/ vlieenier. Dus twee insittendes, maar een vlieenier en een passasier.